《青楼曲刘子雍胡伯清程伯羽同赋 其三》
明代·刘炳

楚腰纤细锦缠头，秋怯珠帘半捲钩。云恋阳台双作梦，月生湘浦独成愁。

鸾梭折齿花粘髓，螺粉添眉柳带羞。雁过碧天书帛断，误教人倚小红楼。

作者简介：元明间江西鄱阳人，字彦炳。元顺帝至正中，从军于浙。元末诣朱元璋，献书言事。平江西，授中书典签。洪武中屡升大都督府掌记，除东阿知县。旋以病告归，年六十九卒。工诗，有《春雨轩集》。